РЕПУБЛИКА БЪЛГАРИЯ
      	       	          ЧЕТИРИДЕСЕТО НАРОДНО СЪБРАНИЕ 

КОМИСИЯ ПО ЗДРАВЕОПАЗВАНЕТО

Д О К Л А Д

Относно: Проект за решение за откриване на Факултет по обществено здраве
                  в структурата на Медицинския университет-Пловдив, № 902-03-3,
                  внесен от Министерски съвет на 30 март 2009 г.  
			
На свое редовно заседание, проведено на 9 април 2009 г., Комисията по здравеопазването разгледа и обсъди проект за решение за откриване на Факултет по обществено здраве в структурата на Медицинския университет-Пловдив, № 902-03-3, внесен от Министерски съвет на 30 март 2009 г.  
На заседанието присъстваха заместник-министърът на здравеопазването д-р Валери Цеков, заместник-министърът на образованието и науката г-жа Ваня Добрева, деканът на Факултета по обществено здраве в структурата на Медицински университет – Пловдив доц. д-р Желязко Христов, ректорът на Медицински университет – гр. Пловдив проф. Георги Паскалев, представители на Министерство на здравеопазването и на съсловните организации в сферата на здравеопазването. 
Проектът за решение и мотивите към него бяха представени от заместник-министъра на образованието и науката г-жа Добрева, която уточни, че към момента в структурата на Медицински университет – Пловдив има три факултета: Медицински факултет, Факултет по дентална медицина и Фармацевтичен факултет. 
Във Факултета по обществено здраве ще се подготвят студенти по две специалности: „Управление на здравни грижи” на образователно-квалификационните степени „бакалавър” и „магистър” и „Здравен мениджмънт” на образователно-квалификационна степен „магистър”. 
Със създаването на Факултета по обществено здраве при Медицински университет – Пловдив, където ще се подготвят квалифицирани управленски кадри и мениджъри със специфични умения за работа в различните структури на националната здравна система, ще се отговори на потребностите на реформиращото се здравеопазване на територията на Южна България.
В хода на дискусията, членовете на Комисията по здравеопазването изразиха своята пълна подкрепа за проекта на решение и отбелязаха, че с разкриването на Факултет по обществено здраве, Медицинският университет – Пловдив ще има възможността да подготвя кадри от всички специалности в областта на здравеопазването.

Въз основа на проведеното обсъждане и единодушно гласуване “За”, Комисия по здравеопазването предлага на Народното събрание да приеме проект за решение за откриване на Факултет по обществено здраве в структурата на Медицинския университет-Пловдив, № 902-03-3, внесен от Министерски съвет на 30 март 2009 г.  

					            Председател НА
				        	КОМИСИЯ ПО ЗДРАВЕОПАЗВАНЕТО:

						        Доц. д-р борислав китов